Cevea

Cevea er en uafhængig dansk tænketank. Cevea blev stiftet i 2008 for at styrke den idépolitiske og løsningsorienterede debat på det danske centrum-venstre, samt for at udfordre højrefløjen i den offentlige debat. 

Formålet med Cevea er almennyttigt og søges opnået ved, at påvirke og udvide den offentlige meningsdannelse gennem forskning og formidling. 

Cevea har blandt andet markeret sig i politiske debatter om opgøret med stigende ulighed og ensidige økonomiske dogmer, styrket demokratisk kontrol med den finansielle sektor, skattepolitiske spørgsmål, indretningen af fremtidens arbejdsmarked, fornyelse af den offentlige velfærd, folkelig deltagelse i det danske demokrati og fagbevægelsens fremtidige udfordringer.

Værdier og målsætninger 
Tænketanken Ceveas arbejder for at fremme det idépolitiske grundlag om frihed, lighed og fællesskab. De arbejder for at udvikle og forny velfærdssamfundet ud fra idealerne om frihed, lighed og fællesskab, da det er forudsætningen for at skabe et godt liv for alle i samfundet. 

Frihed: Ethvert menneske skal have mulighed for selvbestemmelse og frihed til at skabe et liv ud fra egne drømme og evner, og fri til at udvikle egne talenter samt tage aktivt del i samfundslivet. Frihed kan kun realiseres gennem fællesskabet, da det enkelte menneske skaber sit liv blandt og sammen med andre. Uden fællesskab og lighed ville frihed være et fravær af medmenneskelighed, der vil tillade de stærkes udnyttelse af samfundets svageste.

Lighed: Alle mennesker er unikke og har lige værd. Lighed handler om at sikre, at alle har lige muligheder for et godt liv med lige adgang til viden og velfærd. Lighed handler om at sikre social mobilitet til gavn for den enkelte og samfundet. Forudsætningen for et velfungerende fællesskab og mulighed for at have glæde af frihed er lighed.

Fællesskab: Intet menneske kan klare sig alene, alle har brug for et fællesskab. Samtidigt stiller fællesskabet helheden over særinteresser, for ingen vinder, hvis et andet menneske efterlades alene og i nød. Fællesskabet er stærkest, når viljen til anerkendende sammenhold og ansvarsfølelse er størst. Velfungerende fællesskaber lokalt, nationalt og internationalt er forudsætningen for frihed og lighed for alle.

Arbejdsområder 
For at indfri de politiske målsætninger, har tænketanken analyser som udgangspunkt for uddannelse af nye faglige stemmer, organisationsudvikling, politisk ideudvikling for centrum-venstre og deltagelse i den offentlige debat.

Ceveas arbejde kommer til udtryk gennem at

 producere analyser der leverer ny viden og nye argumenter. Analyserne er virkelighedsnære, løsningsorienterede og baseret på empiri. 
 påvirke den generelle offentlige meningsdannelse og lægge pres på politikerne gennem medierne og ved at holde oplæg hos en bred vifte af organisationer.
 bruge sit nationale og internationale netværk til at indfange politiske erfaringer, nye tendenser og nyskabende politiske løsninger for at være på forkant med udviklingen.

 træne folk og støtte fællesskaber. Cevea udvikler, planlægger og afholder meningsdanneruddannelser, der opdyrker drive og politisk selvtillid hos individer, og skaber forandring af organisationer og fællesskaber.

 afholde debatmøder, seminarer, konferencer og workshops om aktuelle politiske emner med anerkendte eksperter, praktikere og politikere som oplægsholdere.
 afholde konferencer, bl.a. Ulighedens Topmøde, der samler alle landets interessenter indenfor social marginalisering og stigende ulighed.

 organisere netværk, hvor eksperter og praktikere mødes om aktuelle problemstillinger og udvikler ny politik.

Økonomi 
Cevea finansieres med økonomiske midler fra fonde og en række organisationer, som blandt andet er repræsenteret ved et bredt udsnit af de danske fagforeninger. Hertil kommer yderligere finansiering gennem sponsorater fra virksomheder, privatpersoner og medlemskontingenter. Størstedelen af økonomien er projektfinansieret. Cevea havde i 2013 omsætning på ca. 7 mio. kr.

Organisation 
Ceveas daglige arbejde varetages af et mindre sekretariat. Øverste myndighed i Cevea er årsmødet, hvor Ceveas bestyrelse, som har det overordnede ansvar for økonomi og strategi, bliver valgt af Ceveas kollektive og individuelle medlemmer. Det er bestyrelsen, der ansætter direktøren, som i samarbejde med det øvrige sekretariat forestår den daglige ledelse.

Ledelse 
 Asbjørn Sonne Nørgaard, direktør
 Alexander Grandt Petersen, vicedirektør

Bestyrelse 
Ceveas bestyrelse består af følgende medlemmer: 

 Jan Villadsen, Formand, gruppeformand i 3F transport
 Bente Sorgenfrey, Bestyrelsesmedlem, næstformand og 1. stedfortræder for formanden i Fagbevægelsens Hovedorganisation
 Gordon Ørskov Madsen, Bestyrelsesmedlem, formand for Lærernes A-kasse 
 Rune Møller Stahl, Bestyrelsesmedlem, post.doc ved Københavns Universitet
 Mads Samsing, Bestyrelsesmedlem, Sektornæstformand i HK Kommunal
 Lise Johansen, Bestyrelsesmedlem, direktør i kvinderådet

Tidligere medlemmer af bestyrelsen tæller professor ved CBS Ove Kaj Pedersen, tidligere SAS-direktør Susanne Larsen, tidligere kultur- og forskningsminister Jytte Hilden (S), tidligere kulturminister Uffe Elbæk (R, nu Alternativet), tidligere uddannelses- og forskningsminister Sofie Carsten Nielsen (R), Forbundssekretær for HK Villy Dyhr, konsulent for Center for Frivilligt Socialt Arbejde Hans Stavnsager, tidligere formand for BUPL Henning Pedersen, tidligere folketingsmedlem for SF Steen Gade, selvstændig konsulent, tidl. innovationsdirektør hos tænketanken Mandag Morgen Stine Carsten Kendal, Folketingsmedlem for Socialdemokraterne Pernille Rosenkrantz-Theil, tidl. statsminister og formand for Socialdemokraterne Poul Nyrup Rasmussen.

Inspiration og samarbejde 
Cevea indgår i samarbejde med og henter inspiration fra en række andre tænketanke, herunder britiske tænketanke som The Fabian Society, Compass og Policy Network, amerikanske som Center for American Progress (CAP) og New Organizing Institute, samt norske Manifest, svenske Arena Gruppen og tyske Friedrich Ebert Stiftung.

Referencer

Eksterne henvisninger 
 Ceveas hjemmeside
 Artikel i Berlingske om uddannelsen Pædagogisk Meningsdanner
 Kronik i anledningen af stiftelsen af Cevea
 Artikel i Børsen om danske tænketanke
 Interview i anledning af Kristian Weises indsættelse som ny direktør
 Reportage fra Kvindelig Meningsdanner-uddannelsesgang
 Om stiftelsen af Cevea 
 Om bogen DeltagerDanmark (2013), som bl.a. er skrevet af Cevea-profiler 

Tænketanke i Danmark
Etableret i 2008